text: Se billeder af tyvekoster: Ejer du noget af det?
  25 juli 2017 kl. 04.07
  Politiet i Tønder leder lige nu efter ejermændene til en del forskellige tyvekoster, der er fundet i Sønderjylland.
  Syd- og Sønderjyllands Politi har i forbindelse med efterforskning af indbrud i Sønderjylland fundet en række ting, som formodentlig også stammer fra indbrud – men hvor?
  Det har vist sig, at ting, der allerede er genkendt, er stjålet helt tilbage i 2013 – men de øvrige ting er sandsynligvis fra nyere indbrud. Det drejer sig blandt andet om smykker, keramikfigurer, træfigurer, sølvtøj og møbler. F.eks er Ægget og Svanen blandt tyvekosterne.
  På billederne ses blandt andet perlesmykker, en sølvtekande med flødekande fra Cohrs sølvvarefabrikker i Fredericia, et salt- og pebersæt i sølv samt en rund dåse i et drejet materiale. Der er også æsker med Georg Jensen juleuroer og træting fra Kay Bojesen.
  Lokalpolitiet i Tønder vil meget gerne høre fra de mulige ejere. Ring 114 til Lokalpolitiet i Tønder, hvis du mener at vide, hvor de stammer fra.
  